Inspectoratul Şcolar Judeţean (IŞJ) Buzău, rămas fără şef după demiterea de către ministrul Liviu Pop a inspectorului general Florina Stoian, este condus, începând de luni, de Geta Burducea. Aceasta a mai ocupat funcţia de inspector şef, însă cu delegaţie, picând de trei ori concursul organizat de ministerul de resort pentru ocuparea postului.

Geta Burducea a declarat, pentru News.ro, că începând de luni a preluat cu delegaţie funcţia de şef al instituţiei, urmând să ajungă şi ordinul de numire.



Ea a convocat în şedinţă toţi inspectorii şcolari pentru a le trasa noi directive şi a-i informa cu privire la schimbările de la vârful instituţiei. Din noua postură de şef al IŞJ Buzău, care nu îi este deloc străină având în vedere că a mai ocupat acest post în trecut, Geta Burducea a transmis că începerea anului şcolar în bune condiţii este prioritatea momentului.

“Ordinul este semnat, am vorbit personal cu domnul ministru, urmează să ajungă în original prin poştă. E o nouă provocare. Nu ştiu ce va fi pe viitor, dat fiind că doamna Florina Stoian, fost inspector general al IŞJ Buzău, a contestat ordinul de ministru în justiţie. E prematur să vă spun ce se va întâmpla, dacă mă voi înscrie sau nu la un viitor concurs. Important e acum ca, împreună cu echipa de la vârful IŞJ Buzău, să asigurăm începerea anului şcolar în bune condiţii”, a declarat Burducea.

Geta Burducea a fost inspector şcolar pentru învăţământul primar în perioada 2006-2010, apoi inspector general adjunct în perioada 2012- 2014, când a fost numită, cu delegaţie, inspector şcolar general.

Atunci când a vrut să preia şefia instituţiei cu acte în regulă, Burducea a picat concursul organizat de minister, astfel că a fost înlocuită şi a revenit la activitatea de profesor.

De trei ori, Burducea a picat concursul organizat de ministerul de resort.

“Sunt convinsă că sunt şi persoane încântate că vin şi persoane care contestă, nu-i pot mulţumi pe toţi. În legătură cu participarea la concursuri au fost mai mulţi care au picat, nu neapărat un concurs te face un manager mai bun”, a mai declarat Geta Burducea.

În 18 august, inspectorii generali şcolari din 13 judeţe au fost anunţaţi, printr-o informare transmisă prin fax după încheierea programului, că mandatul lor încetează începând cu 4 septembrie, întrucât la o evaluare făcută la cererea ministrului Educaţiei, Liviu Pop, ar fi fost descoperite mai multe nereguli în contractele lor de management.

Inspectorii generali şcolari care au fost anunţaţi că îşi pierd funcţiile sunt din judeţele: Arad, Brăila, Buzău, Călăraşi, Constanţa, Ilfov, Ialomiţa, Olt, Mehedinţi, Caraş-Severin, Tulcea, Vrancea şi Sibiu.

Unii dintre ei au anunţat ministerul că vor contesta în instanţă deciziile de revocare din funcţie.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.